Document ID: 32007R0054

TARYBOS REGLAMENTAS (EB) Nr. 54/2007
2007 m sausio 22 d.
iš dalies keičiantis Reglamentą (EEB) Nr. 3030/93 dėl tam tikrų tekstilės gaminių importo iš trečiųjų šalių bendrųjų taisyklių
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį,
atsižvelgdama į Komisijos pasiūlymą,
kadangi:
(1)
Nuo 2007 m. sausio 1 d. prie Europos Sąjungos prisijungė dvi naujosios valstybės narės - Rumunija ir Bulgarija. Stojimo akto 6 straipsnio 7 dalyje nustatyta, kad atsižvelgiant į naujųjų valstybių narių stojimą į Bendriją reikia koreguoti Bendrijos taikomas kiekybines normas tekstilės gaminių ir drabužių importui. Todėl kiekybinės normos, taikomos tam tikrų tekstilės gaminių importui iš trečiųjų šalių į išsiplėtusią Bendriją turėtų būti atitinkamai koreguojamos, kad būtų galima jas taikyti importui į dvi naująsias valstybes nares. Dėl to būtina iš dalies keisti 1993 m. spalio 12 d. Tarybos reglamentą (EEB) Nr. 3030/93 dėl tam tikrų tekstilės gaminių importo iš trečiųjų šalių bendrųjų taisyklių (1).
(2)
Tam, kad Bendrijos plėtra nevaržytų prekybos, iš dalies keičiant kiekį, tikslinga naudoti metodiką, kuria, koreguojant naujas kvotas, atsižvelgiama į tradicinį importą į naująsias valstybes nares. Naudojant formulę, kurią sudaro pastarųjų trejų metų trečiųjų šalių kilmės importo į dvi naująsias valstybes nares vidurkis, tinkamai įvertinami šie istoriniai srautai. Augimo greitis pridėtas. 2003-2005 metai buvo pasirinkti kaip patys reikšmingiausi, nes atspindi naujausius turimus duomenis apie dviejų naujųjų valstybių narių tekstilės ir drabužių importą.
(3)
Todėl reikėtų iš dalies keisti Reglamento (EEB) Nr. 3030/93 V ir VII priedus, kad juose būtų pateiktos nuo plėtros pradžios, t. y. nuo 2007 m. sausio 1 d., taikomos kvotos.
(4)
Visos Reglamento (EEB) Nr. 3030/93 nuostatos turėtų būti pritaikytos, kad jas būtų galima taikyti importui į dvi naująsias valstybes nares. Todėl naujųjų valstybių narių inicialai turi būti įtraukti į III priedą.
(5)
Todėl atitinkamai reikėtų iš dalies keisti Reglamentą (EEB) Nr. 3030/93,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 3030/93 iš dalies keičiamas taip:
1)
2 straipsnio 9 dalis pakeičiama taip:
„9. Išleidžiant į laisvą apyvartą tekstilės gaminius vienoje iš 2007 m. sausio 1 d. į Europos Sąjungą stojančiųjų naujųjų valstybių narių, t. y. Rumunijoje ir Bulgarijoje, kuriems Bendrijoje taikomos kiekybinės normos arba priežiūra, ir kurie yra atvežti iki 2007 m. sausio 1 d. ir atgabenami į dvi naująsias valstybes nares 2007 m. sausio 1 d. ar vėliau, pateikiamas importo leidimas. Toks importo leidimas išduodamas iš karto ir be atitinkamos valstybės narės kompetentingų institucijų taikomo kiekybinio apribojimo, pateikus tinkamą įrodymą, pavyzdžiui, važtaraštį, įrodantį, kad gaminiai buvo atvežti iki 2007 m. sausio 1 d.
Apie šias licencijas pranešama Komisijai.“;
2)
5 straipsnio antroji pastraipa pakeičiama taip:
„Išleidžiant į laisvą apyvartą tekstilės gaminius, išsiųstus iki 2007 m. sausio 1 d. perdirbti už Bendrijos ribų iš vienos iš valstybių narių, stojančiųjų į Europos Sąjungą 2007 m. sausio 1 d., ir tą pačią dieną ar vėliau reimportuotus į tą pačią valstybę narę, jiems, pateikus tinkamą įrodymą, pavyzdžiui eksporto deklaraciją, netaikomos kiekybinės normos arba importo leidimo reikalavimai. Atitinkamos valstybės narės kompetentingos institucijos pateikia Komisijai informaciją apie tokį importą.“;
3)
III priedo 28 straipsnio 6 dalies antroji įtrauka pakeičiama taip:
„-
dvi raidės, identifikuojančios paskirties valstybę narę arba tokių valstybių narių grupę:
AT
=
Austrija
BG
=
Bulgarija
BL
=
Beniliuksas
CY
=
Kipras
CZ
=
Čekijos Respublika
DE
=
Vokietijos Federacinė Respublika
DK
=
Danija
EE
=
Estija
GR
=
Graikija
ES
=
Ispanija
FI
=
Suomija
FR
=
Prancūzija
GB
=
Jungtinė Karalystė
HU
=
Vengrija
IE
=
Airija
IT
=
Italija
LT
=
Lietuva
LV
=
Latvija
MT
=
Malta
PL
=
Lenkija
PT
=
Portugalija
RO
=
Rumunija
SE
=
Švedija
SI
=
Slovėnija
SK
=
Slovakija.“;
4)
V priedas pakeičiamas tekstu, pateiktu šio reglamento priedo A dalyje;
5)
VII priedo lentelė pakeičiama lentele, pateikta šio reglamento priedo B dalyje.
2 straipsnis
Šis reglamentas įsigalioja jo paskelbimo dieną.
Jis taikomas nuo 2007 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. sausio 22 d.

Labels: 18
3
1